Naslednji koraki
43 Zastarelost?
Septembra 2022 smo v Nantesu na dnevu odprtih vrat izvedli krajšo delavnico. Potem ko smo obiskovalcem (mladim odraslim) razložili, kako UI vpliva na trg dela in da nekateri poklici morda ne bodo dočakali prihodnosti1, smo jih prosili, naj ponovno preučijo šolski učni načrt in nato opažanja zapišejo v dva stolpca. V prvi stolpec so zapisali tiste teme, ki po njihovem mnenju ne bodo več potrebne v učnem načrtu. V drugi stolpec pa tiste, ki bi potrebovale več časa za obravnavo, ali nove teme, ki bi jih bilo treba po njihovem mnenju uvesti v učni načrt.
Poudarimo troje: (1) delavnica ni imela resne znanstvene teže: ugotovitve so bile zgolj špekulativne narave, (2) pred delavnico nismo govorili o izobraževanju, temveč le o delovnih mestih, udeleženci pa niso bili strokovnjaki za izobraževanje, (3) obstaja več bolje dokumentiranih predlogov o tem, kakšne bi morale biti veščine 21. stoletja.
Zato smo izražene predloge interpretirali v smislu, “takšno bi torej lahko bilo mnenje splošne javnosti”. Če je bila neka tema zapisana v stolpcu 1, je to pomenilo zgolj, da je po mnenju javnosti ta tema zastarela.
(Tuje) jezike so udeleženci največkrat razvrstili v stolpec 1. To je bilo presenetljivo, vendar je potrdilo naša opažanja iz druge delavnice, kjer so sodelovali samo učitelji jezikov. Ti so nam razlagali o težavah v zvezi z uporabo orodij za samodejno prevajanje, ki jih učenci uporabljajo že kar sistematično, pri tem pa ne dodajo lastne, dodane vrednosti. Veliko učiteljev je poročalo tudi, da njihovi učenci niso prepričani o koristnosti učenja jezikov. Tako so se morali ukvarjati tudi z vprašanji motivacije.
Nekatera opažanja, izražena v obeh skupinah:
- Učenci še naprej uporabljajo UI, ki je v njihovih očeh veliko boljša od tega, kar bi lahko naredili sami z veliko truda.
- Argument tipa ‘lahko potuješ in odkrivaš nove svetove in kulture’ ni deloval zaradi omejitev, povezanih z epidemijo COVID.
- Zaradi hitrosti razvoja tehnologije imajo učenci vtis, da bo UI do takrat, ko bodo končali šolanje, že pripravila vse mogoče rešitve. Tako kot nas jih tudi njih skrbi hitrost napredka tehnologije.
Ponovno poudarjamo, da s tem ne želimo nakazovati, da je učenje jezikov zastarelo. Toda če v javnosti prevladuje mnenje, da so določene veščine in znanja nepotrebni, gotovo drži, jih bo v prihodnosti vse težje poučevati.
Podobno vprašanje glede iskanja informacij
D. Russell2 se sprašuje tako: “Pomembnejše vprašanje je: kaj pomeni biti pismen in vešč uporabnik informacij v svetu, kjer lahko na spletu poiščemo praktično vsako temo?”
Vendar je na spletu na voljo tudi veliko tečajev (izobraževanj) za optimalno uporabo spletnih iskalnikov; poleg tega številni strokovnjaki in laiki verjamejo, da je bistvena veščina sodobenga časa sposobnost (raz)iskati to, kar nas zanima.
Kakšne so rešitve?
V primeru učenja jezikov (a tudi za mnoge druge veščine in teme) bodo morali učitelji in odločevalci preučiti vpliv UI, še preden se bodo začele pojavljati težave. Kakšni so bili razlogi za poučevanje te teme leta 2000? Ali ti razlogi veljajo tudi danes? Ali so se pojavili novi razlogi? In ko ugotovimo razloge, kako jih najbolje predstaviti učencem in njihovim družinam?
1 Na številnih spletnih strani so objavljeni seznami delovnih mest, ki bodo izginila do leta 2030. Mnoga so povezana z intelektualnim delom in celo z umetniostjo. Arhitekti, na primer, so lahko malce zaskrbljeni: UI lahko na tem področju odigra pomembno vlogo. Na povezavi si oglejte nekaj čudovitih podob futurističnih stavb, ki jih je zasnovala UI: https://edition.cnn.com/style/article/ai-architecture-manas-bhatia/index.html.
2 Russell, D., What Do You Need to Know to Use a Search Engine? Why We Still Need to Teach Research Skills, AI Magazine, 36(4), 2015.